[pic] | KOMISIJA EVROPSKIH SKUPNOSTI |

Bruselj, 28.5.2008

COM(2008) 336 konč.

2008/0108 (CNS)

Predlog

UREDBA SVETA

o spremembi Uredbe (ES) št. 1234/2007 o vzpostavitvi skupne ureditve kmetijskih trgov glede tržnih standardov za perutninsko meso

(predložila Komisija)

OBRAZLOŽITVENI MEMORANDUM

Uredba Sveta (ES) št. 1234/2007 povzema določbe Uredbe (ES) št. 1906/90 o določenih tržnih standardih za perutnino.

Komisija namerava v skladu z uporabo Uredbe (ES) št. 853/2004 predlagati odobritev uporabe nekaterih snovi za odpravo površinske kontaminacije trupov perutnine. Trenutna opredelitev perutninskega mesa, kot je določena v Uredbi Sveta (ES) št. 1234/2007 glede tržnih standardov za perutninsko meso, ni združljiva z uporabo takšnih snovi.

Izključni sklic na obdelavo s hladom v trenutni opredelitvi „perutninskega mesa“ je dejansko preveč omejevalen glede na tehnološki razvoj. Zato je treba to opredelitev spremeniti.

Za izvajanje uredbe, ki dovoljuje uporabo snovi za dekontaminacijo za perutnino, je zato potrebna sprememba uredbe Sveta o tržnih standardih in zlasti opredelitve „perutninsko meso“.

Če predlog Komisije o odobritvi uporabe navedenih snovi ne bo sprejet, bo Komisija v tem predlogu predvideno spremembo opredelitve črtala.

Poleg tega od leta 1990 določbe v zvezi s tržnimi standardi niso bile podrobno pregledane, razmere na trgu perutninskega mesa in navade potrošnikov pa so se precej spremenile.

Zato je nujno potrebno ponovno proučiti tržne standarde za perutninsko meso, zlasti z vidika tehnološkega razvoja, in razširiti uporabo nekaterih načel na pripravke in proizvode iz perutninskega mesa.

Ob upoštevanju dejstva, da se perutninsko meso vedno bolj uživa v obliki pripravkov in proizvodov iz mesa, je treba področje uporabe tržnih standardov za perutninsko meso razširiti na pripravke in proizvode iz perutninskega mesa ter na perutninsko meso v slanici, s katerim se vedno več trguje.

Če se perutninsko meso prodaja „sveže“, potrošnik pričakuje, da meso ni bilo prej zamrznjeno ali hitro zamrznjeno, kar je zanj znak kakovosti. Uporabo načela, v skladu s katerim se perutninsko meso lahko prodaja kot „sveže“, če prej ni bilo zamrznjeno, je treba sedaj okrepiti in razširiti na pripravke in proizvode iz perutninskega mesa.

Ta predlog ne vpliva na proračun Skupnosti.

2008/0108 (CNS)

Predlog

UREDBA SVETA

o spremembi Uredbe (ES) št. 1234/2007 o vzpostavitvi skupne ureditve kmetijskih trgov glede tržnih standardov za perutninsko meso

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 37 Pogodbe,

ob upoštevanju predloga Komisije,

ob upoštevanju mnenja Evropskega parlamenta,

ob upoštevanju naslednjega:

1. Uredba Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode (Uredba o enotni SUT)[1] določa nekatere tržne standarde za perutninsko meso.

2. Člen 116 Uredbe (ES) št. 1234/2007 določa, da trgovanje s proizvodi iz sektorja perutninskega mesa poteka v skladu z določbami iz Priloge XIV navedene uredbe.

3. Ob upoštevanju dejstva, da se perutninsko meso vedno bolj uživa v obliki pripravkov in proizvodov iz mesa, je treba področje uporabe tržnih standardov za perutninsko meso razširiti na pripravke in proizvode iz perutninskega mesa.

4. Poleg tega je treba v področje uporabe tržnih standardov vključiti perutninsko meso v slanici z oznako KN 0210 99 39.

5. Izključni sklic na obdelavo s hladom v opredelitvi „perutninsko meso“ je preveč omejevalen glede na tehnološki razvoj. Zato je treba to opredelitev spremeniti.

6. V skladu z zakonodajo Skupnosti v zvezi z označevanjem živil označevanje in pogoji, pod katerimi se izvaja, ne smejo zavajati kupca, zlasti glede značilnosti živila ter narave, identitete, lastnosti, sestave, količine, roka trajanja, porekla ali izvora, načina proizvodnje ali pridobivanja.

7. Z vidika potrošnika je pomembno predvsem stanje, v katerem se perutninsko meso prodaja, in zlasti, če se prodaja sveže. Če se perutninsko meso prodaja „sveže“, potrošnik pričakuje, da meso ni bilo prej zamrznjeno ali hitro zamrznjeno, kar je zanj znak kakovosti.

8. Zato je treba načelo, v skladu s katerim sveže perutninsko meso, vključno s pripravki iz svežega perutninskega mesa, pred trženjem v svežem stanju ne sme biti zamrznjeno, podrobneje opredeliti. V ta namen je treba poudariti, da je med cilji tržnih standardov zlasti izboljšanje kakovosti perutninskega mesa in s tem povezanih informacij za potrošnike, zaradi česar je treba pojem „sveže“ v tržnih standardih in zakonodaji v zvezi z varnostjo živil opredeliti podrobneje.

9. Zamrznjeno ali hitro zamrznjeno perutninsko meso je treba prodajati v enakem stanju ali uporabiti v pripravkih, ki se tržijo v zamrznjenem ali hitro zamrznjenem stanju, ali v proizvodih iz mesa.

10. Ker razdelitev razreda A na A1 in A2, določena z Uredbo (ES) št. 1234/2007, ni koristna in se v praksi ne uporablja, je treba to zahtevo zaradi poenostavitve črtati.

11. Uredbo (ES) št. 1234/2007 je zato treba spremeniti –

SPREJEL NASLEDNJO UREDBO:

Člen 1

Priloga XIV k Uredbi (ES) št. 1234/2007 se spremeni v skladu s prilogo k tej uredbi.

Člen 2

Ta uredba začne veljati sedmi dan po objavi v Uradnem listu Evropske unije .

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Svet

Predsednik

PRILOGA

Del B Priloge XIV k Uredbi (ES) št. 1234/2007 se spremeni:

1) odstavek 1 dela I se nadomesti z naslednjim:

„1. Brez poseganja v določbe dela C v zvezi s pridelavo in trgovanjem z valilnimi jajci in piščanci domače perutnine se te določbe uporabljajo za trženje znotraj Skupnosti preko podjetij ali trgovanja, in sicer nekaterih vrst in predstavitev perutninskega mesa ter pripravkov in proizvodov iz perutninskega mesa ali perutninskih klavničnih odpadkov naslednjih vrst, kakor je določeno v delu XX Priloge I:

- Gallus domesticus,

- race,

- gosi,

- purani,

- pegatke.

Te določbe se uporabljajo tudi za perutninsko meso v slanici z oznako KN 0210 99 39, navedeno v delu XXI Priloge I.“

2) Del II se nadomesti z naslednjim:

„II. Opredelitve pojmov

Brez poseganja v nadaljnje opredelitve pojmov s strani Komisije za namen uporabe tega dela pomeni:

1. „perutninsko meso“: podobne užitne dele perutnine z oznako KN 0105;

2. „sveže perutninsko meso“: perutninsko meso, ki ni otrdelo zaradi postopka hlajenja preden se je stalno hranilo na temperaturi nad – 2 °C in pod 4 °C; vendar pa lahko države članice za krajše obdobje popravijo različne temperaturne zahteve za razsek in skladiščenje svežega perutninskega mesa v maloprodajnih trgovinah ali obratih neposredno ob prodajnih mestih, kjer se razsek in skladiščenje izvajata le za namene oskrbe potrošnikov neposredno na kraju samem;

3. „zamrznjeno perutninsko meso“: perutninsko meso, ki mora biti v okviru običajnega postopka zakola čim prej zamrznjeno in zmeraj hranjeno na temperaturi pod –12 °C;

4. „hitro zamrznjeno perutninsko meso“: perutninsko meso, ki se zmeraj hrani na temperaturi pod – 18 °C, in sicer v okviru odstopanj iz Direktive Sveta 89/108/EGS z dne 21. decembra 1988 o približevanju zakonodaj držav članic o hitro zamrznjenih živilih za prehrano ljudi*;

5. „pripravek iz svežega perutninskega mesa“: mesni pripravek, za katerega se v smislu te uredbe uporablja izraz „sveže perutninsko meso“;

6. „proizvod iz perutninskega mesa“: proizvod iz mesa, kot je opredeljen v točki 7.1 Priloge I k Uredbi (ES) št. 853/2004 in za katerega se v smislu te uredbe uporablja izraz „ perutninsko meso“.

* UL L 40, 11.2.1989, str. 51.“

3) Del III se spremeni:

a) v odstavku 1 se črta drugi pododstavek;

b) v odstavku 2 se uvodni stavek nadomesti z naslednjim:

„Perutninsko meso in pripravki iz perutninskega mesa se tržijo v enem izmed naslednjih stanj:“

[1] UL L 299, 16.11.2007, str. 1. Uredba, kakor je bila nazadnje spremenjena z Uredbo (ES) št. 248/2008 (UL L 76, 19.3.2008, str. 6).